Document ID: 32006R0354

KOMISJONI MÄÄRUS (EÜ) nr 354/2006,
28. veebruar 2006,
millega muudetakse määrust (EÜ) nr 639/2003, milles sätestatakse üksikasjalikud eeskirjad vastavalt nõukogu määrusele (EÜ) nr 1254/1999 seoses eksporditoetuste andmise nõuetega, mis käsitlevad elusveiste heaolu veo ajal
EUROOPA ÜHENDUSTE KOMISJON,
võttes arvesse nõukogu 17. mai 1999. aasta määrust (EÜ) nr 1254/1999 veise- ja vasikalihaturu ühise korralduse kohta, (1) eriti selle artikli 33 lõiget 12,
ning arvestades järgmist:
(1)
Euroopa Ühenduste Komisjon ja Rahvusvaheline Episootiaamet (OIE) leppisid kirjavahetuse (2) teel kokku omavahelises koostöös. Ühenduse toetusel võttis OIE seejärel 2005. aasta mais vastu põhimõtted ja erisuunised rahvusvahelise kaubanduse objektiks olevate loomade heaolu kohta, eriti seoses mere-, maismaa- ja õhuveoga, maismaaloomade tervishoiu eeskirja jaotise 3.7 kohaselt. Loomade merevedu käsitlevate suuniste artikli 3.7.2.1 ja loomade maismaavedu käsitlevate suuniste artikli 3.7.3.1 (millega määratletakse pädevate asutuste kohustused) jõustamiseks tuleks tõhustada heaolu kontrollimist ja hindamist käsitlevaid õigusakte, täiustades ühendusest eksporditavate loomade heaolu kohta liikmesriikides läbiviidavate kontrollide aruannete süsteemi.
(2)
Komisjoni määruse (EÜ) nr 639/2003 (3) kohaldamise põhjaliku hindamise hõlbustamiseks tuleks liikmesriikidelt nõuda eksporditoetuste mittemaksmise juhtude kohta üksikasjaliku statistilise teabe esitamist. Selleks tuleks teave koondada makseasutuste tasandile, mis aitab lisada läbipaistvust. Tuleks ette näha, et väljumiskoha vastutav veterinaarasutus edastab väljumiskoha kontrolliaruande koopia makseasutusele.
(3)
Määrusega (EÜ) nr 639/2003 nähakse ette kontrollide läbiviimine pärast ühenduse tolliterritooriumilt lahkumist Samuti nähakse ette, et kontrollid teeb veterinaararst. Kõnealuste kontrollide tõhususe suurendamiseks tuleks ette näha, et need viib läbi veterinaararst, kellel on nõukogu 18. detsembri 1978. aasta direktiivi 78/1026/EMÜ (mis käsitleb veterinaariaalaste diplomite, tunnistuste ja muude kvalifikatsiooni tõendavate dokumentide vastastikust tunnustamist ja mis sisaldab meetmeid asutamisõiguse ja teenuste osutamise vabaduse kasutamise hõlbustamiseks) (4) kohane kvalifikatsiooni tõendav veterinaariaalane diplom.
(4)
Ilma et see piiraks ühenduse ja liikmesriikide pädevust, tuleks liikmesriikidelt ka nõuda, et nad jälgiksid rahvusvaheliste kontrolli- ja järelevalveasutuste puhul, kas nad kontrollivad nende veterinaararstide (kelle kvalifikatsiooni ei ole hõlmatud direktiiviga 78/1026/EMÜ) teadmiste vastavust nõukogu 19. novembri 1991. aasta direktiivi 91/628/EMÜ (mis käsitleb loomade kaitset vedamise ajal ja millega muudetakse direktiive 90/425/EMÜ ja 91/496/EMÜ) (5) nõuetele.
(5)
Seepärast tuleks määrust (EÜ) nr 639/2003 vastavalt muuta.
(6)
Käesolevat määrust tuleks kohaldada pärast muudatuste rakendamiseks vajalikku ajakava.
(7)
Veise- ja vasikalihaturu korralduskomitee ei ole oma eesistuja määratud tähtaja jooksul arvamust esitanud,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 639/2003 muudetakse järgmiselt.
1.
Artikli 2 lõike 2 kolmas lõik asendatakse järgmise tekstiga:
“Väljumiskoha vastutav veterinaarasutus säilitab seda aruannet vähemalt kolm aastat. Makseasutusele saadetakse nimetatud aruande koopia.”
2.
Artikli 3 lõike 2 teine lõik asendatakse järgmise tekstiga:
“Lõikes 1 nimetatud kontrollid teeb veterinaararst, kellel on nõukogu direktiivi 78/1026/EMÜ artiklis 2 osutatud veterinaariaalane diplom, tunnistus või muud kvalifikatsiooni tõendav dokument. (6) Liikmesriigid, kes on heaks kiitnud käesoleva lõike esimeses lõigus osutatud rahvusvahelised kontrolli- ja järelevalveasutused, jälgivad, et kõnealused asutused kontrolliksid veterinaararstide (kelle kvalifikatsiooni ei ole hõlmatud direktiiviga 78/1026/EMÜ) teadmiste vastavust nõukogu direktiivi 91/628/EMÜ nõuetele. Kõnealuseid kontrolle viiakse läbi mõistlikul, objektiivsel ja erapooletul viisil asjakohase menetluse teel.
3.
Artikli 8 punkt d asendatakse järgmise tekstiga:
“d)
punktides b ja c osutatud loomade puhul eksporditoetuse maksmata jätmise või tagasinõudmise põhjused ning I, II ja III lisas osutatud B-, C- ja D-kategooria loomade asjakohane arv;
da)
karistuste arv artikli 6 lõigetes 1 ja 2 määratletud kategooriate puhul asjakohaste loomade ja maksmata jäetud toetuste arvuga;”.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Artikli 1 lõikeid 1 ja 2 kohaldatakse alates 1. jaanuarist 2007 vastuvõetud ekspordideklaratsioonide suhtes.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 28. veebruar 2006

Labels: 8
3
6